Samo wohnjowa wobora je sobu pomhała a rjećaz ludźi přećiwo nowym wuhlowym jamam přez wodu Nysy wjedła, zo by akcija. na wosom kilometrach mjez wjeskomaj na němskej a pólskej stronje, Kerkojce a Grabice, bjez dźěry była. Byrnjež přećeljo Wodopada a lobbyisća njewobmjezowaneho wudobywanja brunicy po puću z wjele transparentami před "zelenymi bajkami" warnowali, je wjac ludźi přichwatało, hač sym wočakował. Wšo dohromady 7.500.
Towaršnostna wjetšina přećiwo nowym brunicowym jamam – dopokazana we wšěch cyłoněmskich woprašowanjach – je so sobotu jasnje jewiła. Přiwisnicy brunicy na parkowanišćach koncerna, přećiwnicy na dróhach kraja. A my oficielni zastupjerjo zwjazkoweho předsydstwa Domowiny dyrbjachmy nastajnosći wujasnjować, zo nimamy ruske, ale serbske chorhoje. Sym za přidatne lipowe łopješko na chorhoji (znajmjeńša za čas knjejstwa Putina), hačrunjež bě prašenje ludźi dobra składnosć, jim wo Serbach powědać.
szl_Latn szl_Latn